CELEX: 32014D0930(01)
Language: mt
Date: 2014-09-15 00:00:00
Title: Deċiżjoni tal-Bureau tal-Parlament Ewropew tal- 15 ta’ Settembru 2014 li temenda l-Miżuri ta’ Implimentazzjoni tal-Istatut tal-Membri tal-Parlament Ewropew

30.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 340/3
            
         DEĊIŻJONI TAL-BUREAU TAL-PARLAMENT EWROPEW
   tal-15 ta’ Settembru 2014
   li temenda l-Miżuri ta’ Implimentazzjoni tal-Istatut tal-Membri tal-Parlament Ewropew
   2014/C 340/04
   IL-BUREAU TAL-PARLAMENT EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 223(2) tiegħu,
   Wara li kkunsidra l-Istatut għall-Membri tal-Parlament Ewropew (1) (minn hawn ‘il quddiem “l-Istatut”),
   Wara li kkunsidra l-Artikoli 10 u 25 tar-Regoli ta’ Proċedura tal-Parlament Ewropew,
   Billi:
   
               (1)
            
            
               Xi Membri tal-Parlament Ewropew għadhom qed jitħallsu s-salarju, l-allowance ta’ tranżizzjoni u l-pensjoni f’konformità mas-sistemi nazzjonali rispettivi tagħhom, peress li eżerċitaw l-għażla prevista fl-Artikolu 25 tal-Istatut fl-2009. Deċiżjoni ta’ dan it-tip tkun “aħħarija u irrevokabbli” skont l-Artikolu 26(2) tal-Istatut u huma effettivi “għall-perjodu sħiħ li fih ikunu Membri tal-Parlament Ewropew” skont l-Artikolu 25(1) tal-Istatut.
            
         
               (2)
            
            
               Skont l-Artikolu 81(4) tal-Miżuri ta’ Implimentazzjoni tal-Istatut tal-Membri tal-Parlament Ewropew (2) (“il-Miżuri ta’ Implimentazzjoni”), dawn il-Membri jibqgħu intitolati għal rimborż tal-ispejjeż mediċi mill-Parlament sakemm ikunu qed jirċievu pensjoni nazzjonali u ma jibbenefikawx minn kopertura primarja kontra r-riskju ta’ mard.
            
         
               (3)
            
            
               Intwera li l-applikazzjoni tal-Artikolu 81(4) tal-Miżuri ta’ Implimentazzjoni mhix biżżejjed biex tkopri ċ-ċirkostanzi kollha li fihom Membru għandu jkun intitolat jitlob rimborż tal-ispejjeż mediċi mill-Parlament.
            
         
               (4)
            
            
               Meta, tul il-mandat ta’ Membru, dan ikun bata minn mard serju rikonoxxut li jwaqqfu milli jispiċċa dak il-mandat, il-Parlament għandu, sakemm jiġu sodisfatti l-kundizzjonijiet xierqa, jiżgura li l-kura kontinwa meħtieġa tkun tista’ titkompla sakemm tkun meħtieġa medikament.
            
         
               (5)
            
            
               B’mod partikolari, ir-rimborż tal-ispejjeż mediċi għandu jkun limitat għall-każijiet fejn il-mard serju jkun ikkawżat minn avveniment li seħħ waqt il-mandat u li waqqaf lill-Membru milli jeżerċita l-aħħar parti tal-mandat, dik il-marda kienet rikonoxxuta bħala marda serja mill-Parlament waqt il-mandat u l-kura tal-marda bdiet waqt il-mandat tal-Membru.
            
         
               (6)
            
            
               Barra minn hekk, meta l-ispejjeż mediċi jkunu parzjalment koperti fil-livell nazzjonali, ir-responsabilità tal-Parlament għall-ispejjeż ta’ dan it-tip għandha tkun biss komplementari,
            
         ADOTTA DIN ID-DEĊIŻJONI:
   Artikolu 1
   Fl-Artikolu 81 tal-Miżuri ta’ Implimentazzjoni, għandu jiżdied il-paragrafu li ġej:
   
      “5.   L-ex Membri li qed jirċievu pensjoni nazzjonali, skont l-Artikolu 25 jew l-Artikolu 29 tal-Istatut, u li qed ibatu minn mard serju rikonoxxut, għandhom ikunu intitolati għar-rimborż tal-ispejjeż mediċi tagħhom relatati mat-tkomplija ta’ kura li tkun qed tingħata, f’konformità mal-kundizzjonijiet stabbiliti f’dawn il-miżuri ta’ implimentazzjoni, sakemm:
      
                  (a)
               
               
                  il-mard serju kien ikkawżat minn avveniment li seħħ waqt il-mandat u waqqaf lill-Membru milli jeżerċita l-aħħar parti ta’ dan il-mandat;
               
            
                  (b)
               
               
                  il-mard kien rikonoxxut bħala mard serju mill-Parlament waqt il-mandat tal-Membru; kif ukoll,
               
            
                  (c)
               
               
                  il-kura tal-mard inbdiet waqt il-mandat tal-Membru.
               
            Jekk l-ex Membru jibbenefika minn kopertura primarja, dan id-dritt għandu japplika fuq bażi komplementari, i.e. għal dawk l-ispejjeż li ma jkunu koperti mill-kopertura primarja biss.”.
   
   Artikolu 2
   1.   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
   2.   Din id-Deċiżjoni għandha tapplika mill-1 ta’ Lulju 2014.
   
      (1)  Deċiżjoni 2005/684/KE, Euratom tal-Parlament Ewropew tat-28 ta’ Settembru 2005 li tadotta l-Istatut għall-Membri tal-Parlament Ewropew (ĠU L 262, 7.10.2005, p. 1).
   
      (2)  Deċiżjoni tal-Bureau tal-Parlament Ewropew tad-19 ta’ Mejju u tad-9 ta’ Lulju 2008 dwar miżuri ta’ implimentazzjoni tal-Istatut tal-Membri tal-Parlament Ewropew (ĠU C 159, 13.7.2009, p. 1).